Il-Partit Nazzjonalista f’konferenza tal-aħbarijiet qal li l-Gvern qed juża l-avviz legali li suppost huwa sospiż biex jiġbor l-informazzjoni tal-istudenti qabel jinbidel l-avviż legali. Il-kelliem għall-edukazzjoni Joe Cassar qal li fl-istess ħin li beda konsultazzjoni biex jibdel l-avviż legali dwar il-ġbir ta’ informazzjoni tal-istudenti, qed juża l-avviż legali li huwa suppost sospiż biex jiġbor informazzjoni sensittiva tal-istudenti. Qal li l-Gvern għandu jieqaf jagħmel dan u jagħti rendikont ta’ dak li nġabar. Il-kelliem staqsa għalfejn il-Gvern qed jaġixxi ta’ Big Brother meta jrid jikkonsoltu biex ibiddel dan l-avviż legali. Dwar il-konsultazzjoni biex jinbidel dan l-avviż legali Dr Cassar qal li hemm bosta punti li l-PN jaqbel fuqhom u huma l-istess punti li kien ressaq fil-Parlament u li ġie rredikolat mill-Gvern għax ressaqhom. Qal li xorta waħda hemm punti li ħassew li jridu jikkjarifikaw u għalhekk tkellmu ma’ Saviour Cachia li huwa l-kummissarju tal-protezzjoni tad-dejta li qalu huma kuntenti bid-disponibbiltà tiegħu.